**Formål og grundlag**

**Formålet med og grundlag for samarbejdsaftalen om tværsektorielle patientforløb**

[1.1 Mål](https://www.regionsyddanmark.dk/wm258025" \l "bm Maal" \o "1.1 Mål" \t "_self)  
[1.2 Gyldighedsområde](https://www.regionsyddanmark.dk/wm258025#bm Gyldighed)  
[1.3 Målgruppe](https://www.regionsyddanmark.dk/wm258025#bm Maalgruppe)  
[1.4 Ikrafttræden](https://www.regionsyddanmark.dk/wm258025#bm Ikraftraeden)  
[1.5 Forankring i sundhedsaftaler](https://www.regionsyddanmark.dk/wm258025#bm Forankring)  
[1.6 Udformning](https://www.regionsyddanmark.dk/wm258025#bm Udformning)

**1.1 Mål**  
Målet med denne regionale samarbejdsaftale er at sikre sammenhængende borger- og patientforløb imellem sundhedsvæsenets sektorer i Region Syddanmark og dermed opnå højere kvalitet og patienttilfredshed med sundhedsvæsenets ydelser. Borgeren skal opleve sammenhæng i forløbet allerede fra hjemmet, hvor den praktiserende læge kontaktes, over diagnostik og behandling på sygehuset til borgeren er tilbage i hjemmet igen med efterfølgende rehabilitering. Udgangspunktet er den enkeltes behov, således at behandlingen tilbydes, når behovet er der.

Samarbejdsaftalen (SAM:BO) skal styrke samarbejdet mellem almen praksis, kommunerne og sygehusene om den enkelte borger/patient og dennes forløb gennem systemet, og sikre dialog og koordinering parterne imellem med størst mulig inddragelse af borger/patient og pårørende.

**1.2 Gyldighedsområde**  
Samarbejdsaftalen gælder for alle almindeligt forekommende typer af borger/patientforløb på tværs af sektorerne i Region Syddanmark, uanset diagnose og aldersgruppe. Samarbejdsaftalen beskriver for disse borger/patientforløb krav til samarbejde, kommunikation, patientinformation og kvalitetsmonitorering, især med fokus på forløbets overgange mellem sektorerne.

For en række borger/patientgrupper gælder – udover denne samarbejdsaftale - særlige krav til samarbejde og koordinering, som findes i særskilte beskrivelser. Her sigtes f.eks. til patientforløbsprogrammer og -beskrivelser for kroniske patientgrupper, samarbejdsordning om patienter med uhelbredelig livstruende sygdomme og forventet kort levetid. Såvel denne samarbejdsaftale som specifikke beskrivelser vil kunne findes på den regionale informationsside VisInfoSyd.

**1.3 Målgruppe**  
Den umiddelbare målgruppe for samarbejdsaftalen er samtlige fagpersoner inden for det sociale og sundhedsfaglige område, der arbejder i eller i tilknytning til det kommunale og regionale sundhedsvæsen i Region Syddanmark.

**1.4 Ikrafttræden**  
SAM:BO trådte i kraft den 1. januar 2009 og implementeres frem til medio 2009.   
SAM:BO forløbene 0-5 er revideret i 2017 og videreudviklet med tre nye forløb 6-8 i 2018.

**1.5 Forankring i sundhedsaftaler**  
SAM:BO er den første harmoniserede samarbejdsaftale for hele regionens område, der er indarbejdet i sundhedsaftalen mellem region og kommuner. Dermed er SAM:BO forpligtende for de to myndigheder og deres institutioner og aktører.

**1.6 Udformning**  
SAM:BO består af forløbsbeskrivelser af kommunikation og samarbejde i ni forløb.   
SAM:BO omfatter herudover et afsnit med grundprincipper samt uddybninger af en række nøglebegreber i forløbene.

Til SAM:BO knytter sig endvidere retningslinjer for fælles udskrivningsplanlægning, som er udarbejdet i medfør af sundhedsaftalen 2008, og udgør et fortolkningsgrundlag for sundhedsaftalen om udskrivningsforløb. Notatet har gyldighed på linje med sundhedsaftalerne.